ชี้มีขบวนการหลอกลวงรีดทรัพย์ แต่งตั้งโยกย้ายตำรวจทุกวาระ แนะนำให้ผู้เสียหายออกมาแจ้งความดำเนินคดี
พลตำรวจตรี ยิ่งยศ เทพจำนงค์ โฆษกสำนักงานตำรวจแห่งชาติ เปิดเผยถึงกรณีสื่อสังคมออนไลน์เผยแพร่ข้อมูลในทำนองว่า มีการตกลงจ่ายเงินเพื่อแลกกับตำแหน่งที่ต้องการ ในการแต่งตั้งข้าราชการตำรวจ วาระประจำปี 2564 ที่ผ่านมา โดยระบุ เหตุการณ์ดังกล่าวไม่เป็นความจริง เบื้องต้นสันนิษฐานว่า ผ่านมาเกือบ 1 ปี ที่มีการนำเสนอเรื่องดังกล่าว ซึ่งผิดปกติวิสัยอีกทั้งไม่มีผู้เสียหายมาแจ้งความร้องทุกข์เพื่อเอาผิด ซึ่งโดยปกติทั่วไป มักจะมีขบวนการหลอกลวงในลักษณะดังกล่าวทุกวาระการแต่งตั้งข้าราชการตำรวจ ตามวาระของทุกปี พลตำรวจเอก สุวัฒน์ แจ้งยอดสุข ผู้บัญชาการตำรวจแห่งชาติ จึงสั่งการให้ดำเนินการเอาผิดกับกลุ่มขบวนการดังกล่าวอย่างจริงจัง ทั้งนี้ หากมีกรณีดังกล่าวจริง ขอให้ผู้เสียหาย เข้าแจ้งความร้องทุกข์ต่อผู้บังคับบัญชาตามลำดับชั้น รวมทั้งแจ้งความดำเนินคดีกับขบวนการดังกล่าวได้ทันที ยืนยันสำนักงานตำรวจแห่งชาติ จะไม่ปกป้องผู้กระทำความผิดอย่างเด็ดขาด โดยให้สำนักงานจเรตำรวจฯ ไปตรวจสอบข้อเท็จจริง เพื่อไม่เป็นที่เคลือบแคลงสงสัย ต่อประชาชนและสังคมต่อไป